U-I-245/14
Datum: 2015-01-06T00:00:00.000+01:00
ecli: ECLI:SI:USRS:2015:U.I.245.14
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 06.01.2015
dokument: US30566
akt: Zakon o finančnem poslovanju, postopkih zaradi insolventnosti in prisilnem prenehanju (Uradni list RS, št. 13/14 – uradno prečiščeno besedilo) (ZFPPIPP), 221.i, 221.j, 221.k in 221.l čl.
resitev: zavrženje
izrek: Pobuda za začetek postopka za oceno ustavnosti 221.i, 221.j, 221.k in 221.l člena Zakona o finančnem poslovanju, postopkih zaradi insolventnosti in prisilnem prenehanju (Uradni list RS, št. 13/14 – uradno prečiščeno besedilo) se zavrže.
stavek: Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.  

 

Ustavno sodišče pobudo zavrže, če pobudnik ne navede razlogov neskladnosti predpisa z Ustavo ali zakonom.
odlocitev: sklep
geslo: 1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Nepopolna vloga.
1.4.51.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Popolnost vloge.
podlaga: Člen 25.3, Zakon o Ustavnem sodišču [ZUstS]
vlagatelj: HAT, d. o. o., Ljubljana in FRAKTAL-CONSULTING, d. o. o., Velenje
datum_vloge: 2014-12-11T23:00:00.000Z
datum_odlocitve: 2015-01-05T23:00:00.000Z

# U-I-245/14-4

6. 1. 2015

## SKLEP

Ustavno sodišče je v postopku za preizkus pobude družb HAT, d. o. o., Ljubljana, in FRAKTAL-CONSULTING, d. o. o., Velenje, ki ju zastopata mag. Nataša Štelcer in Robert Berkovič, odvetnika v Mariboru, na seji 6. januarja 2015

sklenilo:

**Pobuda za začetek postopka za oceno ustavnosti 221.i, 221.j, 221.k in 221.l člena Zakona o finančnem poslovanju, postopkih zaradi insolventnosti in prisilnem prenehanju (Uradni list RS, št. 13/14 – uradno prečiščeno besedilo) se zavrže.**

### OBRAZLOŽITEV

Pobudnici izpodbijata v izreku tega sklepa navedene določbe Zakona o finančnem poslovanju, postopkih zaradi insolventnosti in prisilnem prenehanju (v nadaljevanju ZFPPIPP). Zatrjujeta, da so v neskladju z 22., 23., 25., 33. in 74. členom Ustave. Svoj pravni interes utemeljujeta s postopkom prisilne poravnave nad družbo, katere delničarki sta in zoper katero naj bi imeli terjatve, zato menita, da izpodbijane določbe neposredno posegajo v njun pravni položaj.

Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.

Izpodbijana 221.i in 221.j člen ZFPPIPP ne učinkujeta neposredno. V takem primeru je pravni interes za pobudo za začetek postopka za oceno ustavnosti skladno s stališčem Ustavnega sodišča (sklep št. U-I-275/07 z dne 22. 11. 2007, Uradni list RS, št. 110/07, in OdlUS XVI, 82) podan, če pobudnik pod pogoji iz 50. do 60. člena ZUstS hkrati vloži tudi ustavno pritožbo zoper posamični akt, izdan na podlagi izpodbijanih predpisov. Pobudnici v obravnavanem primeru nista vložili ustavne pritožbe, v kateri bi izpodbijali sodne odločbe, izdane na podlagi navedenih določb ZFPPIPP. Zato ne izkazujeta pravnega interesa za začetek postopka za oceno ustavnosti 221.i in 221.j člena ZFPPIPP.

Za izpodbijana 221.k in 221.l člen ZFPPIPP pa pobuda ne vsebuje navedbe razlogov neskladnosti z Ustavo. To pomeni, da pobuda glede teh členov ZFPPIPP ne vsebuje bistvene sestavine, ki jo mora vsebovati vsaka pobuda (četrta alineja prvega odstavka 24.b člena v zvezi z drugim odstavkom 24.b člena ZUstS), sicer jo Ustavno sodišče zavrže (tretji odstavek 25. člena ZUstS).

Glede na navedeno je Ustavno sodišče pobudo zavrglo.

Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik mag. Miroslav Mozetič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.

mag. Miroslav Mozetič
Predsednik